《次韵分仇仁近暑中二首》
元代·方回

瞬息凉炎代谢频，沉冥自养静中身。
读书快意如抓痒，得句言中当写真。
幸不与闻当世事，可须常作半途人。
忽思秦汉干戈际，商岭犹堪避战尘。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。